送李鎮北歸
作者：呂陶
朝代：宋

paragraphs: 昔爲并晉游，識子十數載。
當時鄉曲譽，學行已可愛。
公卿察亷孝，一命果霑霈。
飄然從宦游，萬里適劍外。
標操本孤直，鋒稜苦磨淬。
研味冰蘖間，規爲準繩內。
素節雖有常，往往駭流輩。
違順既殊途，指此作瑕纇。
好惡貴必察，丁寧昔賢誨。
羣言徒爾爲，終有公議在。
北歸太行道，極頂見嵩岱。
下視丘與阜，岌屹殊瑣碎。
洪河天外來，勢欲浮大塊。
吁嗟衆流小，奔走爭合匯。
長吟助超軼，壯氣增感慨。
善惡忌太明，與奪宜少晦。
此語所繫重，非特論進退。
數路盛得人，期君赴亨會。